b'\n_START_ARTICLE_\nAhil\n_START_PARAGRAPH_\nAhil (gr\xc5\xa1ko \xe1\xbc\x88\xcf\x87\xce\xb9\xce\xbb\xce\xbb\xce\xb5\xcf\x8d\xcf\x82) je v gr\xc5\xa1ki mitologiji najpomembnej\xc5\xa1i gr\xc5\xa1ki heroj v boju za Trojo; Homer ga opisuje kot lepega in hrabrega voj\xc5\xa1\xc4\x8daka; velja za prototipskega hoplitskega bojevnika._NEWLINE_Ahil, poveljnik Mirmidoncev, je sin kralja Peleja in morske nimfe Tetis, soprog Dejdameje in o\xc4\x8de Neoptolema._NEWLINE_Po \xc5\xa1tevilnih legendah, vklju\xc4\x8dno s Statiusom in njegovim nedokon\xc4\x8danim epom je mati Ahila potopila v reko Stiks, da bi ga naredila neranljivega in s tem nesmrtnega. Ker ga je pri tem dr\xc5\xbeala za peto, ni postal popolnoma neranljiv._NEWLINE_Med obleganjem Troje se je sprl z voja\xc5\xa1kim poveljnikom Ahajcev (Grkov), Agamemnonom (Menelajevim bratom), zaradi odvzete su\xc5\xbenje Briseide. Le boginja Atena je Ahilu prepre\xc4\x8dila umor kralja, na koncu se je zadostil s tem, da ni ve\xc4\x8d hotel sodelovati v bojih. Gr\xc5\xa1ka stran je zaradi izgube najdrznej\xc5\xa1ih borcev (Ahila in njegovih Mirmidoncev) za\xc4\x8dela izgubljati, vendar trmastega Ahila niti odposlanci pod vodstvom prebrisanega Odiseja niso mogli prepri\xc4\x8dati, naj se omeh\xc4\x8da. \xc5\xa0ele potem, ko je Hektor, trojanski princ, ubil njegovega najbolj\xc5\xa1ega prijatelja Patrokla, se je Ahil vrnil v boj. V dvoboju je Hektorja premagal in v ma\xc5\xa1\xc4\x8devalnem srdu njegovo truplo vlekel okoli obzidja Troje. Ker se mu je zasmilil Hektorjev o\xc4\x8de, plemeniti trojanski kralj Priam, mu je vrnil sinovo truplo, da ga je lahko pokopal z vsemi \xc4\x8dastmi. Paris, drugi Priamov sin, Hektorjev brat in mo\xc5\xbe ugrabljene Helene, ga je ubil z zastrupljeno pu\xc5\xa1\xc4\x8dico, ki jo je vodil Apolon, tako da ga je zadel v edino ranljivo mesto (Ahilova peta), \xc4\x8deprav se njegova smrt ne omenja v Iliadi, vendar se mnogi strokovnjaki s tem strinjajo. Zaradi razli\xc4\x8dnih legend \xc5\xa1e danes velja Ahilova peta za mesto \xc5\xa1ibkosti. Po teh legendah je poimenovana tudi Ahilova tetiva._NEWLINE_Cesar Hadrijan (117 - 138) ga je razglasil za boga s pridevkom Pontarhos (Gospodar morij).\n_START_SECTION_\nAhil v umetnosti\n_START_PARAGRAPH_\nLegenda o Ahilu je deloma povzeta v Homerjevi Iliadi, nastali v 8. stoletju pr. n. \xc5\xa1t. in je tudi kasneje navdihnila \xc5\xa1tevilna umetni\xc5\xa1ka dela. Med drugimi ga je leta 1618 naslikal flamski slikar van Dyck, nem\xc5\xa1ki skladatelj H\xc3\xa4ndel pa leta 1739 napisal opero.'